
ACORD 148/2007 DE 30 DE MAIG DEL PLE DEL CONSELL DE L’AUDIOVISUAL DE CATALUNYA

Expedient número 202/2006-S Reus TV (Amics de Mare Nostrum) Resolució imposició sanció

Antecedents

1. Mitjançant l’Acord 308/2006, de 18 d’octubre, el Ple del Consell de l’Audiovisual de Catalunya, va acordar l’obertura d’un període d’informació prèvia a fi de donar audiència a determinats prestadors de serveis de comunicació audiovisual de gestió pública i privada, per tal que  en el termini màxim de cinc dies a comptar des del dia següent a la recepció de la notificació de l’Acord, formulessin les manifestacions oportunes, arran de la manca de comunicació al Consell del Audiovisual de Catalunya del compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponents al segon trimestre de l’any 2006. 
2. Transcorregut el termini atorgat sense que alguns d’aquests prestadors haguessin fet al·legacions ni presentat la informació requerida, el Consell de l’Audiovisual de Catalunya va aprovar l’Acord 326/206, de 15 de novembre, mitjançant el qual incoava un procediment sancionador a determinats prestadors, atès què no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000, de 4 de maig, del Consell de l’Audiovisual de Catalunya, en relació al segon paràgraf de l’article 11 de la llei dita, per no haver acreditat a aquest Consell que havien complert amb les obligacions sobre la presència de la llengua i la cultura catalanes i de l’aranès, corresponents al segon trimestre de l’any 2006. Un d’aquests prestadors era el corresponent a Reus TV.

3. Notificat l’Acord d’incoació, es van seguir els tràmits legalment establerts, fins que la instructora de l’expedient va dictar el corresponent plec de càrrecs que es va notificar a l’interessat, a qui es va atorgar un termini de deu dies per formular al·legacions i proposar les proves oportunes de les quals intentés valer-se en aquest expedient.

4. El 10 de maig de 2007, es va considerar procedent confirmar els càrrecs imputats, i es va formular la corresponent proposta de resolució que va ser notificada a l’interessat el 14 de maig de 2007 perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, d’11 de novembre, de procediment sancionador d’aplicació als àmbits de competència de la Generalitat.

5. L’interessat no ha fet cap al·legació durant la tramitació de l’expedient sancionador.

Fonaments de dret

Primer. Tipificació dels fets

De conformitat amb el que estableix el paràgraf segon de l’article 11 de la Llei 2/2000, de 4 de maig, del Consell de l’Audiovisual de Catalunya, la desatenció dels requeriments formulats en virtut del que estableix la lletra h de l’article 10 d’aquesta Llei és una infracció lleu.

Segon. Sanció aplicable

La  infracció descrita és sancionada amb una multa de SIS CENTS (600) EUROS, de conformitat el que disposa el paràgraf segon de l’article 11 de la Llei 2/2000, de 4 de maig, del Consell de l’Audiovisual de Catalunya, que determina la quantia màxima del import de la sanció, i una vegada aplicats els criteris de graduació de la sanció legalment establerts.
Tercer. Autoritat competent per imposar la sanció

El  Consell de l’Audiovisual de Catalunya és l’òrgan competent per imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.
El Ple del Consell de l’Audiovisual de Catalunya ha adoptat els següents:

ACORDS

1.- Declarar al prestador de serveis de televisió local Reus TV, nom comercial de la societat mercantil Amics de Mare Nostrum, responsable de la comissió d’una infracció lleu tipificada al segon paràgraf de l’article 11 de la Llei 2/2000, de 4 de maig del Consell de l’Audiovisual de Catalunya, com la desatenció dels requeriments formulats en virtut del que estableix la lletra h de l’article 10 de la Llei dita. (Exp. 202/06-S).

2.- Imposar al prestador de serveis de televisió local Reus TV, nom comercial de la societat mercantil Amics de Mare Nostrum, una multa de SIS CENTS (600) EUROS.

3.- Requerir al prestador de serveis de televisió local Reus TV, nom comercial de la societat mercantil Amics de Mare Nostrum a fi que, en el termini d’UN MES a partir de l’endemà de la notificació d’aquest Acord, ingressi en el compte número 2100/0760/50/0200124585 (fent constar com a referència 202/2006-S) la quantitat de SIS CENTS (600) EUROS, en concepte de pagament de la multa, sota l’advertiment, que si no efectua l’ingrés, es procedirà per la via de constrenyiment, sense perjudici de poder imposar-li, a més, multes coercitives fins que porti a terme el compliment  total de la sanció.

4.- Notificar aquest Acord a Reus TV, nom comercial de la societat mercantil Amics de Mare Nostrum.

Barcelona, 30 de maig de 2007

Josep M. Carbonell i Abelló


Dolors Comas d’Argemir i Cendra

President

